**Zuzana Vačková** (\* 12. február 1969, Nitra) je slovenská herečka, dabérka, moderátorka a pedagogička. Krátko po jej narodení sa rodina presťahovala za prácou do Prievidze. Sotva začala chodiť do základnej školy, rodinu čakalo ďalšie sťahovanie. Tentokrát priamo do hlavného mesta Slovenska, do Bratislavy. Zuzana Vačková sa nakoniec už s vlastnou rodinou usadila v v Chorvátskom Grobe - Čiernej Vode neďaleko Bratislavy.

Životopis
---------

K herectvu sa dostala náhodou, keď sa chcela zdokonaliť v materinskom jazyku a hľadala gramatický krúžok v Ústrednom dome detí a mládeže v Grasalkovičovom paláci a omylom sa ocitla na dramatickom krúžku.

Krátko po tom, ako začala navštevovať dramatický krúžok, navštívil ho známy slovenský režisér Štefan Uher, ktorý hľadal do svojho nového hraného filmu *Kosenie Jastrabej lúky* (1981) tvrdohlavé, namyslené, afektované a matkou rozmaznané dievčatko. Zo skúšaných adeptiek práve ona najviac vyhovovala režisérovi a tak dostala svoju prvú úlohu - Aničku. Toto meno sa u tvorcu spája aj s československou novou vlnou vo filmovom umení. Jej spoluúčinkujúcimi boli známi herci ako Jozef Kroner, Viliam Polónyi, Karol Spišák alebo Emília Zimková. Z Česka – Rudolf Jelínek, Věra Tichánková alebo Sylva Turbová. Herečkino účinkovanie v tomto diele jej otvorilo dvere nielen do sveta filmu, ale aj televízie. Už o niekoľko mesiacov neskôr hrala vo svojom prvom televíznom filme *Pulzovanie nášho vesmíru*, uvedenom na televíznych obrazovkách v roku 1982. Tento produkt je zaujímavý aj tým, že sa v ňom prvýkrát stretla so svojím budúcim manželom Rastislavom Rogelom. Vtedy ešte netušili, že sa ich cesty v budúcnosti spoja. V roku 2021 sa objavila na živom prenose Andreja Bičana na streamovacej platforme Twitch.

Štúdium
-------

Popri filmografii Zuzana Vačková úspešne dokončila strednú školu - Gymnázium na ulici Ladislava Sáru a následne bola prijatá na VŠMU. Kým nastúpila na odbor herectva v roku 1987, účinkovala vo filmoch významných režisérov, okrem už spomínaného Štefana Uhra, Dušana Rapoša, Martina Ťapáka a z Česka Otakara Koseka alebo Rusa Konstantina Chuďjakova. Z tohto obdobia bol najvýraznejší jej film nakrútený v Česku *Siedme nebo* (slov. *Sedmé nebe*) v roku 1987. Toto nevšedné dielo sa zaoberalo, na tú dobu odvážnymi problémami súčasného človeka, ktoré v tom čase boli ešte tabu, ako interrupcia neplnoletého dievčaťa, korupcia, vybavovačky cez známosti, generačné konflikty, medziľudské odcudzenie, nedostatok lásky v rodine a podobne. Film je o dvoch kamarátkach (*Slávka a Magda*) a ich rýchlom dospievaní. Film ako keby aj kopíroval časť herečkinho neskoršieho civilného života. Rozchod s manželom (*neskôr s priateľom*) a potrat urobili herečku na istý čas krehkejšou a zraniteľnejšou so strachom sa znova zamilovať.

Práca
-----

Po prijatí na odbor herectva rozšírila svoj repertoár aj o divadelné inscenácie. Už v prvom ročníku vstúpila do odpremiérovaného predstavenia ako alternantka v divadelnej hre Maxima Gorkého *Letní hostia,* kde stvárnila dcéru lekárky Márie Ľvovej Soňu, ktorá je priama, svojská a necíti sa dobre medzi v pretvárke žijúcimi dospelými. Jej ďalšia úloha bola Petra v Ibsenovej dráme *Nepriateľ ľudu.* Potom nasledovala inscenácia Gribojedova *Útrapy z rozumu*, kde takisto v alternácii hrala mladú Lízu. Všimli si ju už aj kritiky, v prvej z nich sa píše: *„... Postavu mladej dcéry Petry, so ženskou tvrdohlavosťou brániť otcovu pravdu, stvárnila Natália Hasprová a. h. Jej alternantka Zuzana Vačková, poslucháčka VŠMU, dodala Petre miernejší, dievčenský výraz..."*  ; v druhej: *„Z viacerých výstižne zvládnutých hereckých výkonov sa žiada spomenúť dievčensky rozšantenú, ale aj prešibanú Lízu Zuzany Vačkovej, poslucháčky VŠMU..."*. Stredne veľkú postavu mala aj v mizanscéne *Tango* od poľského dramatika Sławomíra Mrożeka. *„Mladé alternantky Michaela Mikulášová* (teraz Čobejová, pozn. autora) *a Zuzana Vačková stvárňujú Alu so šarmom mladosti a prirodzenosti..."* 

Na VŠMU boli jej spolužiaci: Zuzana Mauréry, Dagmar Bruckmayerová (rod. Bajnoková), Szilvia Varga / Silvia Vargová, Henrieta Mičkovicová, Ingrid Hanzelová (rod. Slobodová), Eva Vavrousek (rod. Vicianová), Roman Pomajbo, Rastislav Rogel, Dezső Rancsó, Roman Matisko, Peter Mankovecký, Jozef  Domonkoš, Maroš Tvarožek. Štúdium na Fakulte herectva dokončili spoločne v roku 1991. Niektorí z nich absolventským predstavením *Plešatá speváčka,* kde Vačková hrala postavu Mrs. Martin. *„Po prečítaní textu som si vôbec nevedela predstaviť, ako to možno zinscenovať, dať do súvislostí. Prešli sme zaujímavým vývinom, skúsili sme na javisku veľa variantov, ktoré sme pomaly selektovali, až sme prišli k tomuto konečnému, dúfam, že najlepšiemu."*  Inscenácia, ktorú režíroval Juraj Vaculík, mala taký úspech, že ju do svojho programu zaradilo Divadlo Astorka Korzo `90. Ešte v tom roku sa vydala za spolužiaka Rastislava Rogela. O rok neskôr porodila svoje prvé dieťa, Jakuba. Kvôli rodinným povinnostiam už menej účinkovala v divadle, menej ju bolo vidieť na filmových plátnach, aj na televíznych obrazovkách. K tomu ešte dopomohli okolnosti, keď sa jej manžel od profesionálneho herectva postupne odklonil a začal sa hlásiť k extrémistickým skupinám, s čím sa nestotožnila. Po šiestich rokoch spolunažívania sa ich cesty rozišli a ona zostala na všetko sama. Sporadicky účinkovala v televíznych filmoch, svoj hlas prepožičiavala v dabingu rôznym známym herečkám a zotavovala sa z manželského sklamania v rodinnom podniku ako čašníčka na termálnom kúpalisku Vincov les v Sládkovičove. Krátky čas ešte pracovala ako predavačka v kvetinárstve na Dlhých dieloch, keď ju opäť zasiahol Amorov šíp a znovu sa zamilovala, ale bola opatrnejšia, už sa nevydala. Z takmer desaťročného vzťahu, keď s priateľom často cestovala po svete, hlavne po Amerike, jej zostala dcéra Maruška. Dokonale sa naučila po anglicky, možno aj preto prijala neskôr ponuku na krst učebnice angličtiny s názvom projektu „Po anglicky so Zuzkou Vačkovou".

Vačková sa s druhým sklamaním vyrovnala už rýchlejšie a s plným nasadením sa vrhla opäť do práce. Výsledkom bolo účinkovanie v televíznych seriáloch, divadelných predstaveniach, moderovanie, spievanie.

Už tri roky je pedagogičkou na odbore herectva na Konzervatóriu v Bratislave. Vystupovala aj v televíznej súťaži „*Tvoja tvár znie povedome*", kde  jednu časť vyhrala s pesničkou od Cher, „The Shoop Shoop Song". Popri pedagogickej činnosti sa príležitostne venuje úprave dialógov pre dabing. Od útleho veku bola aj moderátorkou rôznych relácií, napr. Triangel, Zóna D, Štúdio Kontakt, Varený a pečený.

Zuzana Vačková je členkou rôznych charitatívnych spolkov, napr. Parasport 24, ktorý pomáha handicapovaným športovcom na Slovensku a je zameraný hlavne na stredné školy. Na Deň matiek už niekoľko rokov moderuje v Senci podujatie „Míľa pre mamu". Okrem toho je herečka v správnej rade Nadácie Linaje, ktorá sa venuje autistom a problematike týraných žien. Bola založená 27. septembra 2010. Členovia tejto nadácie vydali rozprávkovú knižku pod názvom *Rozprávky z Ôsmeho svetadielu* a prostriedkami získanými z predaja chcú podporiť vybudovanie rezidenčného zariadenia pre deti a mladých dospelých postihnutých autizmom – Ȏsmy svetadiel v obci Borová. Zuzana napísala so svojou dcérkou do knižky jednu rozprávku o tom, ako sa im podarilo zachrániť z hniezda vypadnuté vtáčatá. *„A odvtedy vždy, keď dievčatá ráno ležali v postieľke a klebetili a spoza okna sa ozýval krásny vtáčí spev, Maruška s mamičkou sa spokojne usmievali a Minka priateľsky krútila chvostíkom."* 

Zuzana Vačková, od založenia nového autorského divadla La Komika v roku 2015, hrá na jeho doskách v rôznych inscenáciách (pozri tabuľky pod textom). Riaditeľom, režisérom a autorom hier je Karol Vosátko, ktorý o svojom divadle hovorí: *„...Kvalita je tvorená aj všetkými ľuďmi, ktorí sa na divadle podieľajú. Sme malý neformálny kolektív až rodinného typu a je vzácne sa stretávať s ľuďmi, ktorí chcú a sú nadšenci a veľkí profesionáli zároveň!..."* 

Počas svojej kariéry spolupracovala skoro so všetkými hereckými osobnosťami, od najstarších umelcov až po mladších kolegov, napríklad: Emília Vášáryová, Božidara Turzonovová, Zdena Studenková, Kamila Magálová, Mária Kráľovičová, Martin Huba, Milan Lasica, Milan Kňažko, Stano Dančiak, Dušan Jamrich a iní. Hrá aj v rôznych seriáloch, jej najznámejšia postava je vždy usmiata Alica z Paneláku.

V roku 2021 si založila kanál na streamovacej platforme Twitch, na ktorej hráva videohry ako Fortnite, Minecraft, alebo varí rebarborový kolácz.

Tvorby a diela
--------------

### Filmy

|  |  |  |  |  |  |
| --- | --- | --- | --- | --- | --- |
| **Názov filmu** | **Druh filmu** | **Štát** | **Rok výroby** | **Réžia** | **Rola** |
| Kosenie Jastrabej lúky | Hraný film | ČSSR | 1981 | Štefan Uher | Anička |
| Pulzovanie nášho vesmíru | Televízny film | ČSSR | 1982 | Viliam Gräffinger | Zdena |
| Falošný princ | Televízny film / rozprávka | ČSSR/ NSR | 1984 | Dušan Rapoš | Dvorná dáma |
| Štvrtá hlava draka | Televízny film / rozprávka | ČSSR | 1985 | Ľubomír Vajdička | Veronka |
| Obyčajný deň | Televízny film | ČSSR | 1985 | Ľubo Kocka | Jarka |
| To si ty, Anna? | Televízny film | ČSSR | 1985 | Peter Jezný | Peťa, dievča
z  krúžku |
| Šiesta veta | Hraný film | ČSSR | 1986 | Štefan Uher | Oľga |
| Nástupca | Televízny film | ČSSR / ZSSR | 1986 | Konstantin Chuďjakov | 1. dievča |
| Kohút nezaspieva | Hraný film | ČSSR | 1986 | Martin Ťapák | Fanka |
| Tristotridsaťtri strieborných prepelíc | Televízny film | ČSSR | 1987 | Ivan Krajíček | Monika, asistentka TV producenta |
| Sedmé nebe | Hraný film | ČSSR | 1987 | Otakar Kosek | Slávka |
| Koník z ebenu | Televízny film / rozprávka | ČSSR | 1987 | Ján Chlebík | Najmladšia dcéra kráľa Sabúra |
| Ako som nedostal Nobelovu cenu | Televízny film | ČSSR | 1987 | Ľubo Kocka | Gita |
| Lakomý Marko | Televízny film / rozprávka | ČSSR | 1988 | Ján Chlebík | Zuzka |
| V našom meste býva Gulliver | Televízny film | ČSSR | 1989 | Josef Pinkava | Učiteľka |
| Turandot | Televízny film / rozprávka | ČSSR | 1989 | Martin Kákoš | Zelima |
| Staroružová dráma | Televízny film | ČSSR | 1989 | Vido Horňák | Lenka |
| Nastúp na svoj vlak | Televízny film | ČSSR | 1989 | Juraj Takáč | Anka |
| Nádej má farbu belasú | Televízny film | ČSSR | 1989 | Marta Gogálová | Monika |
| Jablonka | Televízny film / rozprávka | ČSSR | 1989 | Ján Chlebík | Hanka/Jablonka |
| Tajomstvá pod viečkami | Televízny film | ČSFR | 1990 | Juraj Nvota | Monika Bábecká, študentka |
| Čerti nespia | Televízny film | ČSFR | 1991 | Juraj Takáč | Anne Marie / Valika |
| Tri poviedky
s K. Machatom: Tesný frak | Televízny film | Slovensko | 1993 | Ľubomír Vajdička | Karola |
| Príbeh Mateja Hóza | Televízny film | Slovensko | 1993 | Peter Mikulík | Eva |
| Mátohy rárohaté | Televízny film / rozprávka | Slovensko | 1993 | Ján Chlebík | Strašidlo Leontínka |
| Spoveď | Televízny film | Slovensko | 1994 | Miloslav Luther | Lavasseurová |
| O krásnej strige | Televízny film / rozprávka | Slovensko | Jozef Banyák | Dievča |
| Zázračná láska | Televízny film | Slovensko | 1996 | Martin Kákoš | Dvorná dáma |
| O hlúpej žene | Televízny film / rozprávka | Slovensko | Jozef Chudík | Zuza |
| Celý muž | Televízny film | Česko | 1997 | Alois Ditrich | Julie Yañezová |
| Život, který ti dávám | Televízny film | Česko | 1998 | Alois Ditrich | Lucie |
| Fiaker číslo 21 | Televízny film | Slovensko | 1999 | Vladimír Strnisko | Slúžka Petúnia |
| Vyhnanci | Televízny film | Slovensko | 2000 | Alois Ditrich | Berta |

### Seriály

* 1985: Sršne v úli
* 1995: Škriatok
* 2007 – 2012: Ordinácia v ružovej záhrade
* 2008 – 2015: Panelák
* 2009 – 2010: V mene zákona
* 2012 – 2013: Dr. Dokonalý
* 2015: Horná Dolná
* 2016 – 2017: Kávomat – Miestny úrad Hodrušany
* 2020: Oteckovia (*Beáta*)
* 2021 – súčasnosť: Bodka

### Divadelné inscenácie

|  |  |  |  |  |  |
| --- | --- | --- | --- | --- | --- |
| **Autor diela** | **Názov divadelnej hry** | **Rok premiéry** | **Réžia** | **Divadlo** | **Rola** |
| Maxim Gorkij | Letní hostia | 1987 | Ľubomír Vajdička | Slovenské národné divadlo | Soňa |
| Henrik Johan Ibsen | Nepriateľ ľudu | 1989 | Ľubomír Vajdička | Slovenské národné divadlo | Petra |
| Alexander Sergejevič Gribojedov | Útrapy z rozumu | 1989 | Miloš Pietor | Slovenské národné divadlo | Líza |
| Sławomir Mrożek | Tango | 1990 | Stanislav Párnický | Nová scéna | Ala |
| Eugène Ionesco | Plešatá speváčka | 1991 | Juraj Vaculík | Divadlo Astorka Korzo`90 | Mrs. Martin |
| Collin Higgins | Harold a Maude | 1991 | Juraj Vaculík | Divadlo Astorka Korzo`90 | Nancy Marsch |
| Stano Radič | Zmena predstavenia | 1993 | Jaroslav Filip | Štúdio S / Štúdio L+S | Dievča |
| Nicolas E. Baehr, Larry Peerce | Incident | 1993 | Martin Huba | Divadlo Astorka Korzo`90 | Alice Keenan |
| Joe Masteroff,
John Kander,
Fredd Ebb | Kabaret | 1994 | Juraj Nvota | Divadlo Astorka Korzo`90 | Kit Kat Girl |
| Noël Coward | Rozmarný duch | 2010 | Peter Mikulík | Svetlá nad  rampami | Slúžka Edith |
| Viliam Klimáček | Krvák | 2014 | Karol Vosátko | Gunagu | Zuza, EKO teroristka |
| Karol Vosátko | Navždy alebo nikdy | 2015 | Karol Vosátko | La Komika | Katka Hostovecká |
| Karol Vosátko | Dobrodružstvá Dona Dušana | 2015 | Karol Vosátko | La Komika | Gabika |
| Jakub Nvota | Kemping story | 2016 | Jakub Nvota | Dočasné súbory | Kamila |
| Marc Comoletti | Štyria na kanape | 2016 | Eduard Kudláč | Dočasné súbory | Bubble |
| Karol Vosátko | Slovak Geisha Story | 2017 | Karol Vosátko | La Komika | Svetlana |
| Judy Craymer
Catherine Johnson
Benny Andersson
Björn Ulvaeus | Mamma Mia! | 2017 | Svetozár Sprušanský | Nová scéna | Rosie |


|  |  |
| --- | --- |
| Portal | Filmový portálDivadelný portál |

Referencie
----------

1. ↑  TISCALI.CZ. *Zuzana Vačková životopis* [online]. OSOBNOSTI.cz, [cit. 2017-07-27]. Dostupné online.
2. ↑  BANÁŠ, J. *Na kus reči*. Vajnorská 21,Bratislava : Stredisko Kultúry BNM, 2017.
3. ↑  BARANOVÁ, S. *Kto je nepriateľ ľudu*. 34. vyd. Bratislava : Večerník, 1989. S. 5.
4. ↑  BARANOVÁ, S. *Večné útrapy*. 34. vyd. Bratislava : Večerník, 1989. S. 5.
5. ↑  MAŤAŠÍK, A. *Dôkaz životaschopnosti*. 35. vyd. Bratislava : Večerník, 1990. S. 5.
6. ↑  DEMEKOVÁ, A. *Plod na druhom brehu*. 44. vyd. Bratislava : Smena, 1991. S. 6.
7. ↑  ZÁHOROVÁ, S. *Rozprávky z ôsmého svetadielu*. Bratislava : Slovart, 2012. ISBN 978-80-556-0729-0.
8. ↑  A.S. News and Media Holding. ROZHOVOR: Slovenský režisér Vosátko - ľudia chcú surový jazyk, nejde to zvrátiť | Aktuálne.sk. *aktualne.sk*. Dostupné online [cit. 2017-07-27].
9. ↑  SZĚPLAKI, Ladislav, PhDr. Zuzana Vačková (odborný text)

Externé odkazy
--------------

* Etheatre.sk-Databáza online
* Novinky na portáli Pravda.sk

Autoritné údaje: * SNK: 169663
* VIAF: 6594156858487549780009